Lebuh Ayer Keroh

**Laluan Persekutuan 143** (dikenali sebagai **Lebuh Ayer Keroh** atau **Jalan Tun Abdul Razak**, disingkatkan sebagai **FT143**) ialah salah satu daripada laluan persekutuan di Malaysia. Jalan raya ini terletak di negeri Melaka dan dikenali sebagai pintu masuk utama untuk ke Bandaraya Melaka dari Lebuhraya Utara–Selatan (PLUS) kerana ianya dihubungkan secara terus melalui Plaza Tol Ayer Keroh sehingga ke destinasi akhir laluan ini di Peringgit, berdekatan dengan Hospital Melaka. Kebanyakkan lokasi tumpuan pelancongan yang terdapat di Ayer Keroh terletak di sekitar jalan raya ini.

Kesemua bahagian sepanjang Laluan Persekutuan 143 merupakan jalan raya berkembar yang memiliki empat lorong (dua lorong di kedua-dua arah) dan ia dihubungkan juga dengan beberapa jalan utama untuk ke bandar dan pekan lain di Melaka. Terdapat juga sebuah laluan bertingkat di persimpangan MITC yang siap dibina pada tahun 2019 bagi tujuan penyuraian trafik berikutan pertambahan kenderaan yang menggunakan laluan ini terutamanya pada hujung minggu dan cuti umum. Di bahagian paling selatan laluan ini pula menghubungkan sebuah lagi jejambat yang dibina sebagai sebahagian daripada persimpangan Peringgit.

## Latar belakang
Lebuh Ayer Keroh lebih dikenali pengguna terutamanya kepada mereka yang melancong ke Bandaraya Melaka memasuki Plaza Tol Ayer Keroh dari Lebuhraya Utara-Selatan Jajaran Selatan. Walaupun laluan ini dikenali sebagai Lebuh Ayer Keroh, namun pewartaan FT143 merangkumi beberapa laluan iaitu bermula selepas sempadan penyelenggaraan PLUS di Plaza Tol Ayer Keroh, Lebuh Ayer Keroh, Jalan Padang Jambu dan Jalan Peringgit. Keseluruhan laluan FT143 diwartakan sebagai Jalan Protokol, iaitu jenis laluan yang memerlukan bilangan penyelenggaraan rutin melebihi daripada penyelenggaraan yang dilakukan untuk Jalan Persekutuan.

Laluan FT143 ini terkenal kerana kebanyakkan lokasi pelancongan di Ayer Keroh terletak di sekitarnya, di samping menjadi laluan utama untuk melancong ke Bandaraya Melaka. Sebuah pintu gerbang hiasan telah dibina kira-kira 2 kilometer dari Plaza Tol Ayer Keroh yang bertindak sebagai "pintu masuk" ke negeri Melaka. Selain menghubungkan lokasi-lokasi pelancongan, peranan laluan FT143 sebagai penghubung utama ke ibu negeri Melaka menyebabkan kesan pembangunan menjadi semakin rancak apabila wujudnya taman-taman perumahan dan pusat perniagaan.

Disebabkan itu, laluan FT143 sering kali mengalami kesesakan di beberapa lokasi persimpangan oleh kerana peningkatan jumlah kenderaan yang menggunakan laluan ini, selain menjadi pilihan utama pengguna untuk ke Lebuhraya Utara-Selatan dari Bandaraya Melaka. Antara lokasi persimpangan yang kerap mengalami kesesakan ialah di Persimpangan MITC, Persimpangan Istana Melaka, Persimpangan Air Terjun Bukit Sebukor dan Persimpangan Peringgit. Setakat tahun 2024, hanya dua jambatan telah dibina di Persimpangan MITC dan Persimpangan Peringgit bertujuan untuk melancarkan pergerakan trafik dan memendekkan masa perjalanan ke lokasi pelancongan bersejarah yang terdapat di Bandaraya Melaka.

## Ciri-ciri

* Kilang Mamee Double-Decker

### Laluan alternatif

* FT264 Jalan Gapam

## Senarai persimpangan
Kesemua bahagian jalan ini terletak di Melaka.

## Sumber